b'\n_START_ARTICLE_\nEn-Rogel\n_START_PARAGRAPH_\nEn-Rogel eller Rogelkilden (hebraisk: \xd7\xa2\xd7\x99\xd7\x9f \xd7\xa8\xd7\x92\xd7\x9c, \xe2\x80\x9b\xc3\xaayn r\xc3\xb4g\xc3\xaal) var et landemerke og en vannkilde i n\xc3\xa6rheten av Jerusalem i oldtidens Israel. Det var et skjulested for kong Davids spioner, Jonatan og ypperstepresten Ahimaas, i henhold til Andre Samuelsbok i den hebraiske Bibelen (det gamle testamente), og den l\xc3\xa5 n\xc3\xa6rt ved Sohelet-steinen, hvilket nevnes i F\xc3\xb8rste Kongebok som stedet hvor Adonja slaktet husdyr og holdt en offerfest i et fors\xc3\xb8k p\xc3\xa5 underbygge sitt krav p\xc3\xa5 tronen. I senere tid var stedet et grensemerke mellom Judea og omr\xc3\xa5det til Benjamins stamme. Vannkildens \xc3\xa5penbare hellige vesen antyder at det var det samme stedet som Drakekilden som nevnes i Nehemjas bok._NEWLINE_Stedets alder er utvilsom gammel, og det er sannsynlig at kilden var et hellig sted ogs\xc3\xa5 i f\xc3\xb8risraelittisk tid. Betydningen av navnet og dets n\xc3\xb8yaktige lokalisering er usikker. Som med Sohelet-steinen hadde antagelig navnet en form for hellig eller mytisk betydning._NEWLINE_Det er fremmet to identifisering som har f\xc3\xa5tt et visst gjenklang: Det f\xc3\xb8rste er \xc2\xabJomfruens kilde\xc2\xbb, \xe2\x80\x98Ain Sitti Maryam, senere \xe2\x80\x98Ain Umm ed-Deraj, den eneste virkelige kilde i n\xc3\xa6rheten av Jerusalem, og n\xc3\xb8yaktig rett imot ez-Zehweleh som kanskje kan v\xc3\xa6re Sohelet-steinen. Det andre er Bir-Eyyub, ogs\xc3\xa5 kjent som Nehemjas br\xc3\xb8nn, omtrent 100 meter lengre s\xc3\xb8r for stedet hvor Wadi er-Rababi og Kedrondalen m\xc3\xb8tes. Et argument mot sistnevnte er at Bir-Eyyub er ikke en kilde, men en br\xc3\xb8nn og ligger for langt unna ez-Zehweleh som er godt synlig fra byen. Den passer heller ikke til konteksten i Andre Samuelsbok, og det er usikker om den eksisterte i antikken. Det fremste argumentet for \xc2\xabJomfruens kilde\xc2\xbb, som muligens kan identifiseres med Gihonkilden, er at historikeren Josefus har bevitnet at den eksisterte i antikken, og som plasserte den i de kongelige hager.'